SKRIFTLIG FORESPØRGSEL E-2294/99

af Bart Staes (Verts/ALE) til Rådet

(13. december 1999)

Om:Ændring af EU's chokoladedirektiv

I slutningen af oktober vedtog Rådet en ændring af EU's chokoladedirektiv, hvorved det foreskrevne kakaoindhold i chokolade nedsættes. Så snart det ændrede direktiv træder i kraft, kan chokoladefabrikanterne gøre brug af billigere råvarer til erstatning for kakao. I otte af de femten EU-medlemsstater er betegnelsen chokolade i øjeblikket forbeholdt produkter med 25 % kakaoindhold, 14 % mælk og ingen vegetabilske fedtstoffer.

Denne ændring af chokoladedirektivet vil påføre de kakaoproducerende lande og kakaodyrkerne alvorlige socio-økonomiske skader. Desuden er det ændrede direktiv i klar modstrid med den internationale kakaooverenskomst fra 1995. I denne overenskomst forpligter alle kakaoimporterende lande og herunder de femten EU-medlemsstater sig til at fremme kakaoforbruget.

1. Hvem har taget det første skridt for at udvirke en nedsættelse af det foreskrevne kakaoindhold (Kommissionen, EU-medlemsstater, chokoladefabrikanter...)?

2. Hvilke argumenter og/eller dokumenter har Rådet lagt til grund for godkendelsen af en nedsættelse af det foreskrevne kakaoindhold?

3. Hvilke EU-medlemsstater var fortalere for en nedsættelse af det foreskrevne kakaoindhold? Hvilke argumenter og/eller dokumenter har disse medlemsstater fremført til støtte for deres standpunkt?

4. Har Rådet forud for nedsættelsen af det foreskrevne kakaoindhold gennemført en undersøgelse af de socio-økonomiske konsekvenser heraf for de kakaoproducerende lande og deres landbrugsproducenter? Hvad var i bekræftende fald udfaldet af denne undersøgelse? Hvorfor har Rådet i benægtende fald undladt at gennemføre en sådan undersøgelse i betragtning af de skræmmende socio-økonomiske konsekvenser for de kakaoproducerende lande og deres landbrugsproducenter?

5. Er det ændrede chokoladedirektiv og nedsættelsen af det foreskrevne kakaoindhold foreneligt med den internationale kakaooverenskomst fra 1995, som har til formål at fremme kakaoforbruget? Hvilke argumenter kan Rådet i bekræftende fald anføre til støtte for denne holdning?

Svar

(10./11. april 2000)

Rådet skal indledningsvis henlede det ærede parlamentsmedlems opmærksomhed på, at den fælles holdning, som Rådet har fastlagt med henblik på vedtagelse af Europa-Parlamentets og Rådets direktiv om kakao- og chokoladevarer, for alle de berørte produkter fastholder det mindsteindhold af kakaosmør eller kakaotørstof, der er fastsat i det nugældende direktiv 73/241/EØF.

Det drejer sig således ikke om at nedsætte kakaoindholdet, som det ærede parlamentsmedlem hævder, men snarere om at tillade, at der tilsættes andre vegetabilske fedtstoffer end kakaosmør med indtil 5 % af det færdige produkt (jf. artikel 2, stk. 1, i ovennævnte fælles holdning), idet nogle medlemsstater allerede tillader brugen af andre vegetabilske fedtstoffer. Det skal præciseres, at Rådet har fundet det hensigtsmæssigt at begrænse disse vegetabilske fedtstoffer til seks fedtstoffer af tropisk oprindelse,

som i henhold til tekniske og videnskabelige kriterier er defineret som kakaosmørækvivalenter, og som ikke må udsættes for enzymatisk behandling (et syvende fedtstof, nemlig kokosolie, må kun anvendes til fremstilling af konsumis og lignende frosne produkter).

I den fælles holdning, som er nævnt i begyndelsen af dette svar, fandt Rådet, at en række vertikale direktiver på levnedsmiddelområdet burde forenkles for at tage hensyn til de væsentlige krav, som skal opfyldes af produkter, der er omfattet af de pågældende direktiver, således at produkterne kan omsættes frit på det indre marked. Man skal nemlig ikke blot drage omsorg for det indre markeds ensartethed men også give forbrugerne korrekte, neutrale og objektive oplysninger foruden listen over ingredienser.

For så vidt angår de socioøkonomiske konsekvenser for de lande, der producerer kakao, har Kommissionens tjenestegrene inden Rådets vedtagelse af den fælles holdning forelagt en foreløbig undersøgelse af den virkning, som direktivforslaget vil få for de lande, der producerer kakao og vegetabilske fedtstoffer. Det fremgår af denne foreløbige undersøgelse, at det foreslåede direktiv næppe vil få negative følger for de berørte lande. En anden undersøgelse vil snart blive indledt med henblik på at fjerne den tvivl, som stadig er fremherskende i dette spørgsmål.

I forbindelse med samme spørgsmål har Rådet i artikel 2, stk. 4, i den fælles holdning, fastsat, at Kommissionen efter direktivets ikrafttræden skal foretage en undersøgelse af virkningerne for økonomien i de lande, der producerer kakao og andre vegetabilske fedtstoffer end kakaosmør. Rådet foreslår, at det ærede parlamentsmedlem henvender sig direkte til Kommissionen for at få mere detaljerede oplysninger.

Med hensyn til specielt spørgsmål 3 foreslår Rådet, at det ærede parlamentsmedlem henvender sig til medlemsstaterne selv, da det ikke tilkommer Rådet at give detaljerede oplysninger om de enkelte medlemsstaters holdninger.